Američki zdravstveni zvaničnici saopćili su nakon sastanka s proizvođačem vakcina “Pfizer” da Amerikancima koji su potpuno vakcinisani protiv koronavirusa nije potrebna treća doza.\n“Pfizer” je prošle sedmice objavio da planira zatražiti od američkih regulatora odobrenje za dodatnu dozu vakcine, na osnovu dokaza o povećanom riziku od infekcije šest mjeseci nakon imunizacije i širenja delta varijante virusa.\nZvaničnici Odjeljenja za zdravlje i usluge (HHS) imali su sastanak s predstavnicima “Pfizera” o najnovijim preliminarnim podacima o vakcinama i nastavit će u budućnosti diskusiju o tome kada i da li je potrebna nova doza za pojačavanje imuniteta, rekao je glasnogovornik ove službe.\n“Pfizer” je saopćio da planira objaviti jasnije podatke u nekom od stručnih žurnala.\nIz kompanije je rečeno da “Pfizer” i administracija SAD-a dijele osjećaj urgentnosti da se ostane ispred virusa i da postoji dogovor da naučni podaci diktiraju sljedeće korake u striktnom regulatornom procesu.